डूंगरपुर। खाड़ी देश कुवैत में वीजा नियमों के उल्लंघन पर पुलिस द्वारा की जा रही कार्रवाई से डरे वहां रोजगाररत हजारों भारतीय रविवार को एकत्रित होकर भारतीय दूतावास पहुंचे और उच्चधिकारियों को अपनी परेशानी बताई।
कुवैत में रोजगाररत बिछीवाड़ा क्षेत्र के छापी निवासी एक व्यक्ति ने भास्कर को फोन पर बताया कि पिछले कुछ दिनों से चल रही कुवैत पुलिस, मिलिट्री, कमांडो व ट्रैफिक पुलिस की कार्रवाई से करीब दो हजार लोगों को गिरफ्तार कर लिया गया है। इनमें अधिकतर लोग डूंगरपुर, बांसवाड़ा, सागवाड़ा, गलियाकोट क्षेत्र के है।
ये लोग अपनी मांगों को लेकर रविवार को कुवैत में एकत्र होकर भारतीय दूतावास पर पहुंचे और अधिकारियों को अपनी परेशानी से अवगत करवाया। उन्होंने पकड़े लोगों को बिना शर्त स्वदेश वापस भेजने, फिंगर प्रिंट नहीं लेने, रोजगार के लिए फिर से कुवैत आने के रास्ते खुला रखने, पुलिस कार्रवाई कुछ समय बंद करने और सुधार के लिए समय देने की मांगें रखी हैं। कुवैत पुलिस ने सोमवार को कार्रवाई नहीं की है। कुवैत पुलिस सोये और आते-जाते लोगों को भी पकड़ रही है। इससे उनकी परेशानी बढ़ रही है।
सांसद भगौरा ने विदेश मंत्री को भेजा पत्र
डूंगरपुर-बांसवाड़ा के सांसद ताराचंद भगोरा ने भारत सरकार के विदेश मंत्री को पत्र भेजकर कुवैत में फंसे दक्षिणी राजस्थान के लोगों को छुड़वाने की मांग की है। भगोरा ने पत्र में बताया है कि कुवैत पुलिस उन भारतीय, राजस्थानियों के साथ बर्बरतापूर्वक व्यवहार एवं दुराचार कर रही है।
hin_Deva hin_Deva hin_Deva hin_Deva hin_Deva